Z Rádiorallye do Jemných melódií
Napísal abrnkyna 11. apríla 2014
Vedeli ste, že Erika Slaná sa dostala do Jemných Melódií vďaka Juniorovi a Marcelovi, moderátorom z Funrádia, a že sa spoznali práve na jednej z Rádiorallye, kedy pôsobila v študentskom rádiu PaF ako moderátorka? Tento ročník sedí v porotcovskom kresle už aj ona a porozprávala nám o svojej práci produkčnej v známom slovenskom rádiu Jemné Melódie, kde pôsobí už štvrtý rok.
Naša redaktorka Diana Veizerová sa jej spýtala pár otázok, napríklad aj aké sú úlohy produkčnej v rádiu: "Produkcia to je jedna krásna práca, v ktorej sa snúbi mnoho iných funkcií dokopy. Ja ako produkčná zabŕdam do marketingu, zabŕdam do kreatívy, zabŕdam do obsahu toho, čo sa bude vysielať a moja práca konkrétne je vyberať témy do ranného vysielania, ktoré mám celé na starosti. A potom sa moja produkcia rozšírila aj na zvyšok vysielania, to znamená, že takisto sledujem, ktorému moderátorovi by som mohla posunúť nejakú zaujímavosť, čo by sme mohli odvysielať, čo nemali iné rádiá a podobne."
Keď sme sa opýtali na výhody a nevýhody práce produkčnej a rozdiely medzi touto prácou a prácou moderátorky, dostali sme takúto odpoveď: "Práca produkčnej je určite náročnejšia na čas a možno je tak trošku nevďačná, pretože človek je viac v úzadí a nikto ho nepozná. To je taká možno nevýhoda, pretože produkčný musí chodiť s otvorenými očami a nastavenými ušami, aby si všímal všetky podnety zvonku, aby to potom vedel pretaviť do vysielania. Čo sa týka výhod moderovania, neviem, ale možno je to také vyvrcholenie, že sa môže hlasom prezentovať. Výhodou produkcie je, že sa môžeš stále rozvíjať a dostať sa na pozíciu moderátorky, i keď ja som bola opačný prípad."
Na záver odkazuje všetkým študentom, že pozícií v rádiách je veľmi veľa, takže ak nemajú hlas do rádia, stále v ňom môžu pôsobiť na iných postoch.
Text: Alexandra Bartlová